Oficiālais Vēstnesis L 179 , 11/07/1985 Lpp. 0002 - 0003

Speciālizdevums somu valodā: Nodaļa 4 Sējums 2 Lpp. 0031

Speciālizdevums spāņu valodā: Nodaļa 04 Sējums 4 Lpp. 0003

Speciālizdevums zviedru valodā: Nodaļa 4 Sējums 2 Lpp. 0031

Speciālizdevums portugāļu valodā Nodaļa 04 Sējums 4 Lpp. 0003



Padomes Regula (EEK) Nr. 1899/85 (1985. gada 8. jūlijs), ar ko nosaka minimālo linuma acs izmēru tīkliem, zvejojot moivas tajā Konvencijas par turpmāko daudzpusējo sadarbību Ziemeļaustrumatlantijas zvejas vietās darbības teritorijas daļā, kas sniedzas ārpus konvencijas līgumslēdzēju pušu zvejas jurisdikcijai pakļautajiem jūras ūdeņiem EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu, ņemot vērā Padomes 1983. gada 25. janvāra Regulu (EEK) Nr. 170/83, ar ko nosaka zivsaimniecības resursu saglabāšanas un apsaimniekošanas kārtību Kopienā [1], un jo īpaši tās 11. pantu, ņemot vērā Komisijas priekšlikumu, tā kā saskaņā ar Regulas (EEK) Nr. 170/83 2. pantu resursu saglabāšanas pasākumi, kas vajadzīgi minētās regulas 1. pantā nosprausto mērķu sasniegšanai, jāizstrādā Padomei, ņemot vērā pieejamos zinātnes atzinumus; tā kā Konvencija par turpmāko daudzpusējo sadarbību Ziemeļaustrumatlantijas zvejas vietās apstiprināta ar Lēmumu 81/608/EEK [2]; tā kā tā stājusies spēkā 1982. gada 17. martā; tā kā saskaņā ar apstiprināto Konvenciju izveidotā komisija 1984. gada 28. novembrī pieņēmusi ieteikumus attiecībā uz minimālo linuma acs izmēru moivu zvejai tajā Konvencijā noteiktās teritorijas daļā, kas sniedzas ārpus līgumslēdzēju pušu zvejas jurisdikcijai pakļautās zonas, un šī rekomendācija 1985. gada 26. janvārī kļuvusi saistoša Kopienai; tā kā Kopienai tagad jārīkojas, ieviešot šo rekomendāciju attiecībā uz Kopienas kuģiem, IR PIEŅĒMUSI ŠO REGULU. 1. pants Kuģiem, kas kuģo ar dalībvalsts karogu vai ir reģistrēti dalībvalstī, aizliegts izmantot tīklus, kuru linuma acs izmērs ir mazāks par 16 mm, zvejojot moivas tajā Konvencijas noteiktās teritorijas daļā, kura sniedzas ārpus Konvencijas līgumslēdzēju pušu zvejas jurisdikcijai pakļautajiem jūras ūdeņiem. Konvencijas teritorijas raksturojums ir atrodams pielikumā. Uzskata, ka kuģis zvejo moivas, ja tajā atrodas moivas, kas veido vairāk nekā 50 % pēc svara no moivu un pārējo sugu kopējā daudzuma uz kuģa. 2. pants Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 1985. gada 8. jūlijā Padomes vārdā — priekšsēdētājs J. Santer [1] OV L 24, 27.1.1983., 1. lpp. [2] OV L 227, 12.8.1981., 21. lpp. -------------------------------------------------- PIELIKUMS Tās teritorijas raksturojums, uz kuru attiecas Konvencija par turpmāko daudzpusējo sadarbību Ziemeļaustrumatlantijas zvejas vietās (Konvencijas 1. panta 1. punkts) Teritorija, uz kuru attiecas šī Konvencija, ietver ūdeņus: a) tajā Atlantijas un Ziemeļu Ledus okeāna un ar tiem saistīto jūru daļā, kas atrodas uz ziemeļiem no 36o ziemeļu platuma un starp 42o rietumu garuma un 51o austrumu garuma, izņemot: i) Baltijas jūru un Beltus, kas atrodas uz dienvidiem un austrumiem no līnijām, kuras savieno Hāzenēres ragu ar Gnībena ragu, Korshāgi ar Spodsbjergu un Gilbjerga ragu ar Killenu; kā arī ii) Vidusjūru un ar to saistītās jūras līdz 36o ziemeļu platuma paralēles un 5o 36′ rietumu garuma meridiāna krustošanās punktam; b) Atlantijas okeāna daļā uz ziemeļiem no 59o ziemeļu platuma un starp 44o rietumu garuma un 42o rietumu garuma. --------------------------------------------------